钦定古今图书集成/明伦汇编/氏族典/第390卷 > 李骧
## 钦定古今图书集成/明伦汇编/氏族典/第390卷 > 李骧

按《十国春秋》，北汉李骧，真定人，起家河东幕僚。天福
十二年，高祖以世祖为太原尹，擢骧少尹以佐之。居
无何，隐帝遇害，侍中郭威遣冯道等迎湘阴公赟于
徐州，骧因说世祖曰：“郭公举兵犯顺，其势不能为汉
臣，必不为刘氏立后。公不如疾引兵逾太行，据孟津，
俟徐州相公即位，然后还镇，则郭公不敢动矣。不然
且为所卖。”世祖大骂曰：“骧欲离闲我父子。”命左右牵
出斩之，并戮其妻。已而威果自立，弑湘阴公于宋州。
世祖大哭曰：“吾不用忠臣之言至于此！”为骧立祠太
原。